**ID ucházdača:**

**Lesy**

Na svete existuje veľa druhov lesov, ktoré sa klasifikujú podľa zemepisných oblastí a podnebného pásma.

**Ihličnaté lesy**

Ihličnaté lesy sa nachádzajú v studených severných oblastiach Canady, Európy, Ázie a Spojených štátov, tam kde zimy sú dlhé a studené s množstvom snehových zrážok a letá sú teplé a vlhké. Stromy, ktoré tvoria tieto lesy sú zvlášť prispôsobené, aby vzdorovali chladu a suchu. Sú to zväčša ihličňany ako smreky, borovice a jedle, ktoré sú stále zelené, vytvárajú ihličie namiesto listov a šišky namiesto kvetov. Tieto stromy majú sklon ťahať sa do výšky, aby sa dostali bližšie k slnečnému svetlu, a rásť rovno, aby sa na ich vetvách nemohol zachytiť na dlhší čas sneh. Kvôli ochrane pred vetrom rastú stromy blízko pri sebe a vytvárajú tak porast s tisíckami stromov.

Pôda v ihličnatých lesoch je zvyčajne kyslá s vrstvou humusu, ktorá má nízky obsah anorganických a organických látok, pretože spadnuté ihličie v tomto type podnebia hnije veľmi pomaly. Tieto lesy obýva veľa rôznych druhov vtáctva ako ďateľ, sýkorka, spevavce, krivonos, brhlík, chochlačka, tetrov, jastrab a sova. Obyvateľmi sú aj cicavce ako piskory, hraboše, veveričky, kuny, losy, soby a vlci. V mnohých častiach sveta sa ihličnaté lesy nachádzajú vysoko na strmých stráňach veľkých pohorí ako Skalnaté hory (Rocky Mountains) v Amerike.

**Tropické dažďové pralesy**

Dažďové pralesy sa nachádzajú blízko rovníka, kde je vysoká vlhkosť, vysoké zrážky a teplé podnebie počas celého roka, čo vytvára ideálne podmienky pre vegetáciu a živočíchy. V týchto lesoch rastie spolu viacero odlišných druhov stromov. Stromy sú veľmi vysoké a rastú veľmi blízko pri sebe. Svetlo pri zemi je slabé, preto stromy vytvárajú listy len na vrchných vetvách, kde je dostupné svetlo. Vytvárajú tak obrovský lesný baldachýn. A práve v tomto baldachýne, vysoko nad zemou, žije veľké množstvo živočíchov. Stromy dažďového pralesa majú tenkú hladkú kôru, pretože sa nepotrebujú chrániť pred stratou vody alebo mrazivými teplotami. Na najnižšom poschodí lesa, na zemi, je veľmi slabé svetlo, vrstva pôdy veľmi tenká a biednej kvality, takže produkuje len málo rastlín alebo kriakov. Vlhkosť pri zemi je vysoká, pretože vzduch pod baldachýnom je uväznený a zadržuje veľké množstvo prebytočnej vlhkosti, ktorej sa pre vysoké zrážky listy zbavujú.

**Skleníkový efekt**

Dažďový prales hrá hlavnú úlohu pri redukcii množstva oxidu uhličitého vo vzduchu a tým I redukcii skleníkového efektu, ktorý spôsobuje globálne otepľovanie. Počas posledných 20 rokov sme svedkami obrovského nárastu odlesňovania tropických pralesov. Deje sa to kvôli získavaniu dreva a pôdy za účelom poľnohospodárstva a chovu hospodárskych zvierat.

Oxid uhličitý je atmosferický plyn, ktorý rastliny prijímajú na to, aby mohli vykonať fotosyntézu. Presnejšie, stromy využívajú oxid uhličitý, vodu a slnečné svetlo na produkciu cukrov, ktoré ich vyživujú. Bočným produktom tohto procesu je kyslík, ktorý vracajú do atmosféry.

Oxid uhličitý má schopnosť absorbovať teplo, ktoré vyžaruje naša planéta. Časť tohto tepla takto “vracia” naspäť na našu planétu, čím sa vytvára skleníkový efekt.

Kvôli nárastu priemyslu a spaľovaniu fosílnych palív úroveň oxidu uhličitého v atmosfére za posledné roky dramaticky vzrástla. Zvýšená úroveň odlesňovania znamená, že je tu menej stromov schopných absorbovať zvýšenú úroveň oxidu uhličitého.

Teda, zvýšené množstvo oxidu uhličitého v atmosfére bude absorbovať viac tepla, ktoré sa nevyžiari do vesmíru, ale ostane tu na Zemi. Globálne sa zvýši teplota a pravdepodobnosť katastrofických klimatických zmien.